題畫扇
作者：項安世
朝代：宋

paragraphs: 前舟半出垂楊港，兒子把篙翁撒網。
後舟兒小未能篙，媼自哺雛斜刺舫。
何處兩生來看魚，野服綸巾意森爽。
路窮有叟獨施罛，短策驚魚水聲響。
隔岸誰家蓋茆竹，軒楹閴寂無來往。
臨溪曬網不知收，斜日欲歸天莽蒼。
去年我作月宮遊，此景西湖恣探賞。
歸來和月剪并刀，得此一泓寬夢想。
日長弄扇忽成眠，第一橋邊蕩蘭槳。
覺來風雨浪粘天，急喚小舟真欲上。